**Ansvarlig tariffoppgjør i kommunene**

- Lønnstilleggene som ble avtalt i hovedoppgjøret i fjor sikrer ansatte i kommunene en lønnsvekst minst på linje med frontfaget, sier Mette Nord, leder av forhandlingssammenslutningen LO Kommune.

- Et likt resultat som i industrien var et av LO Kommunes hovedkrav. Omlegging til nytt lønnssystem som ble avtalt i fjor, medfører faktisk en noe bedre lønnsutvikling for KS-området når tariffperioden 2014-2015 ses samlet. Da må vi være fornøyd, sier Nord.

- Profilen på oppgjøret fremmer likelønn og motvirker lavlønn. Siden andelen kvinnelige arbeidstakere er på over 75 prosent i kommunesektoren, er dette et skritt i riktig retning med tanke på likelønnsutviklingen i Norge, mener Mette Nord.

LO Kommune er opptatt av at kommunene skal tilby innbyggerne offentlige tjenester av god kvalitet. Kommunene må være attraktive arbeidsgivere. For å rekruttere og beholde kompetente og dyktige arbeidstakere, må de kunne tilby konkurransedyktig lønn. Lønnsoppgjøret i 2016 og i årene framover må sikre at det er balanse i lønnsveksten mellom de ulike yrkesgruppene i KS og at lønnsforskjellene mellom privat og offentlig sektor må reduseres.

Partene er enige om behovet for en god og felles offentlig tjenestepensjon og det skal iverksettes et partssammensatt arbeid for å avklare pensjonsspørsmål i KS-området.

- LO Kommune har tatt ansvar i en tid hvor de økonomiske utsiktene for landet er usikre. Vi har lagt et solid grunnlag som vi skal bygge videre på i hovedoppgjøret 2016, sier forhandlingsleder i LO Kommune, Mette Nord.

For mer informasjon:
Tone Zander, 90855063
Kari-Sofie Jenssen, 91653076

Sekretariat:
Fagforbundet,
Keysers gate 15
Postboks 7003
St. Olavs pl, 0130 Oslo
telefon 23 06 40 00
www.fagforbundet.no

**LO Kommunes forhandlingssammenslutning består av:**
Fagforbundet • EL&IT Forbundet • Skolenes Landsforbund • FO • MFO • Fellesforbundet

**Pressemelding**

Oslo 30. april 2015